SON'VARACHIM SUNGTTAM:Laddli Laxmichem Mol Logna Purtench?
 1. Laddli Laxmi Yevzonne khal, cheddum bhurgeak 18 vorsanchi piray zatoch, tachea kazarachea khorcha khatir benkint tachea nanvar ek lakh rupoy zoma kortole. (Hem hajir zatoch khubxea avoy-bapayanchea jivak 'su' zalem. )
2. Ghorchea ghora kam' korpi dor ostoriek, mhargayek tondd diunche khatir mhoineak 1,000/- rupoy ditole.
 BJP sorkar Gõyant sot'ter yeun 10 mhoine bhorle, ani 18 vorsanche pirayer pavche poilinch laddli Laxminche fuddar bavunk lagle! Hachem khoreponn amkam Vaskuchea eka iskolant halinch cheddvacher zalolo bolatkar, Assagao zalolo bolatkar-khun, Moddganv xarant halinch eka cheddvak dog tornnateamni besud'dh korun ekusrea zagear vhorun tacho khun korpacho kelolo yotn, oxea ostoriam add zalolea sabar onitim udexim dollebhorun disun yeta. Ani oxe torechem hem angar kantto ubo korpa sarkem ani dukachem chitr polleun, Gõyantlea cheddvam-ostorianchem surokxechem pangronn ubun gelolea porim bhogunk laglam.
 Dil'lint zo sonvsarbhorchea dor dadleak lojek ghalpacho bolatkaracho prosong ghoddlo tednam, Gõycho mukhel montri aslolea Manohar Parrikaran sanglolem - "toslo bolatkaracho prosong mhojea Gõyant ghoddcho nam. " Punn atam, puray Gõyak nidentlean zhollpaun eka pãyar ubo korpi bolatkarachoch nhoi, khunacho legit prosong ghoddla... Atam mukhel montriak te vixim kitem mhonnpachem asa kai? Teach Dil'lintlea prokoronna vixim mukhel montrian fuddem vochun ek prosn kelolo - "tea pulisamni bolatkar zalolem cheddum aplich khas bhoinn mhonn kiteak chintunk nam? " Teach prosnacher adarun mukhel montriak, zo Ghor Montriachem-i pod samballta, taka vicharun dista - "Vasku, Assagao cheddvancher onit zalolea guneanvkariank rokddea rokdde kiteak sodun kaddunk nant? Bolli poddlolim cheddvam tumkam azun-ui tumcheo bhoinni mhonn tumi kiteak chintunk nam? Ani toxem chintlam zalear, bhavponnache lagnnuken azun meren guneanvkariank nitiche kheastik ube korunk kiteak upay gheunk nant? " Eka cheddvachean aplea benddachi runday unni korunk zainam, ani aplea avoy-bapaycho sobhav bodlunk zainam mhonntat te gozali poros-ui te upay gheunk Manohar Parrikarak dobradan oxokyo (impossible) kai?
 Gõyant jeo atam cheddvam ani ostoriam add krur ghoddnnio zaunk lagleat, tem polleun atam Gõycheo laddli Laxmio apleach ganv-ghora ani rajyant chintunk poddleat... huskeant poddleat... tim atam apnna vangdda bhirantichem pangronnuch gheun bhonvtat. Sod'deak Gõyant laddli Laxmiank aple surokxecho husko nirmann zala to 'Laddli Laxmi Yevzonn'-echean dhuun-pusun uddounk zauncho nam. Kiteak, duddu mon'xak bhitorle surokxechi sovostkay diunk xokonant. Sogllench proxasonn duddvamninch cholounk zainam. Duddavamni soglleach khotteponnancher soglleach vellar dhampnnem ghalunk zainam. Ani zoim rajyachea proxasonnacho vixoy yeta, thoim somudayachea boreponnacho vichar unch urta, thoim duddvancho khell cholonam.
 Gõyant laddli Laxmiancher je atak ani akromonnam zatat, tem polleun atam hea laddli Laxmiancheo avoyo-i bhiraten kampeunk lagleat. Tanchea-i monancho tann atam disan-dis vaddunk lagla. Lhan cheddvache avoyk dhorun tem lognak tenklole vhokleche avoyk atam teoch gozali chintun nid poddonam, kiteacheruch mon lagonam. Aplea cheddum bhurgeak iskolak dhaddunk nhesoytanam tika husko zata... apli dhuv kolejik, kivam nokriek vochunk toyar zatanam tichea kallzache ttok'ke nettan vaddunk lagtat... kalliz nema bhair dhodd'dhoddunk lagta. Iskolak, nokriek geloli apli dhuv surokxit ghora pavchi mhonn ti atam porot-porot ghora bhailea umbrear bosun tichi vatt polleun asta. Apli dhuv surokxit ritin porot ailea bogor tika sukh lagonam. Atam tea laddli Laxmichea avoyank mhoineak 1,000/- rupoy asle te apunn 5,000/- rupoy dita mhonn sorkaran kitlem-i sanglem zalear tanchea monancher ailolo tann sompcho nam, tancho husko pois zauncho nam.
 Virodhi Pokxacho fuddari astanam Manohar Parrikar aplo 'homework' korun je ritin soroll ani kalljidarponnan uloytalo, tantuntlean tannem gõykarachea kallzamni suvat zoddloli. Gõychea rajkaronnant aplo pokx sot'ter yeuncho, ani apnnak puray panch vorsancho kall mukhel montri mhonn rajyachim sutram hatallunk mellchim, oxe itlim vorsam anvdde ghonttpi Manohar Parrikar fattle nov mhoine mukhel montriache kodelir bosun asa. Ani tachea rajyant atam cheddvam-ostoriancher agllik zaunk laglea. Teoch gozali to Virodhi Pokxant astanam ghoddloleo zalear, mollob mathear ghetolo aslo... BJP-chea nanvan morcha kaddtolo aslo... Gõy bond kortolo aslo... apunn sot'ter aslolo zalear apunn toslea ghoddnniancher khor karvay kortolo aslo oxe torechem chitr toyar kortolo aslo. Punn az tachi ti anvdde ghonttpachi poristhiti urunk nam. To rajyache mukhel kodelir boslolo asa. Rajyachim sutram tachea hatamni asat. Zalear, Virodhi Pokxant astanam je-je poristhitint apunn koso vavrun vatt kaddtolo aslo, ti kuxolltay tannem atam dakouncho vell aila. Sod'deak BJP sorkarachem raj cholpi Gõyant BJP-cher babot proxasonnanchim khotam poddunk survat zalea. Tea khotancher rajyantlea laddli Laxmianche ani ostorianche osurokxechim anik-ui khotam poddun aplea pokxachi doxea zaunchi nhoi mhonn Manohar Parrikaran pettun uttpachi goroz asa. Uttot to? 